420 (cannabiskultur)

420, 4:20 eller 4/20 (uttales «four-twenty») er et kodebegrep innenfor cannabiskulturen for å konsumere marihuana eller hasj, spesielt rundt klokken 16:20 (4:20 pm). Slanguttrykket viser også til cannabisorienterte feiringer som finner sted årlig den 20. april (som er 4/20 i amerikansk datoform).

Den amerikanske delstaten Colorado måtte i 2014 fjerne et trafikkskilt med tallet 420 på grunn av det gjentatt hadde blitt utsatt for tyveri, det ble da erstattet med trafikkskiltet 419.99. Det har også vært flere tilfeller på hotell der tallets assosiasjon med cannabis har forårsaket problemer, for eksempel at gjester på hotellet har valgt å røyke cannabis på hotellrommet, noe som har ført til at flere hoteller har valgt å fjerne romnummer 420.

Opprinnelse 
I 1971 brukte fem elever på en videregående skole i San Rafael i California, uttrykket «4:20» i forbindelse med en plan for å søke etter en forlatt marihuana-plantasje, basert på et skattekart laget av dyrkeren. De kalte seg selv Waldos, fordi deres vanlige oppholdsplass «was a wall outside the school», hvor de vanligvis møttes rundt 16:20. De valgte Louis Pasteur-statuen med San Rafael High School som sin møteplass, med 16:20 (4:20 pm) som møtetid. Waldoene refererte til denne planen med uttrykket «4:20 Louis». Etter flere mislykkede forsøk på å finne plantasjen, forkortet gruppen til slutt frasen til ganske enkelt «4:20», som til slutt utviklet seg til et kodeord som tenåringene brukte til å referere til cannabiskonsum.

Steven Hager fra High Times var ansvarlig for å popularisere Waldos-historien. Den første High Times omtale av 4:20-røyking og en 4/20-feiring dukket opp i mai 1991, og forbindelsen til Waldos dukket opp i desember 1998. Hager tilskrev den tidlige spredningen av uttrykket til Grateful Dead-tilhengere etter at «Waldo» Reddix ble en roadie for Deads bassist Phil Lesh og mente at 16:20 (4:20 pm) var den sosialt aksepterte timen på dagen for å konsumere cannabis.

Internasjonal dag 
20. april (4/20 i amerikansk datoform) har blitt en internasjonal motkulturhøytid, da folk samles for å feire og konsumere cannabis. Mange slike arrangementer skaper politisk konflikt, og fremmer synspunkt om legalisering av cannabis. Vivian McPeak, grunnlegger av Seattles Hempfest har uttalt at 20. april er «halvt feiring og halvt kall til handling». Paul Birch kaller det en global bevegelse og antyder at man ikke kan stoppe hendelser som disse.

Mange cannabisbrukere protesterer med sivil ulydighet ved å samles offentlig for å røyke cannabis klokken 16:20 (4:20 pm) denne dagen. Samtidig blir det også arrangert flere politiske demonstrasjoner rundt i verden som er for legalisering av cannabis denne dagen.

Norge

Politiaksjon 
Politiet i Kristiansand valgte i 2018 å ha en politiaksjon den 20. april for å avdekke hasj- og cannabisbrukere, med fokus på førstegangsbrukere. Det resulterte med at 13 personer ble pågrepet. Saken ble omtalt i flere norske aviser dagen etter, blant annet av Dagbladet.

TikTok-aktivisme 
André Nilsen er en norsk aktivist innenfor rusmiddelpolitikk. Han har siden mai 2020 publisert videoer på videodelingstjenesten TikTok under brukernavnet «@andrenilsen420» der han opplyser om cannabis og unges rettigheter i møte med politiet, samt debatterer positivt for rusreformen, en reform lagt frem av Erna Solbergs regjering i februar 2021, som innebar at bruk og besittelse av mindre mengder narkotika skulle bli avkriminalisert.

Personlig bilskilt 
Den norsk-britiske DJen og musikkprodusenten Alan Walker søkte i begynnelsen av 2021 om å få rettighetene til det personlige bilskiltet «», men søknaden hans ble avslått med begrunnelsen av at det refererte til blant annet bruk av narkotika.

Se også 
 Cannabis, rusmidler fremstilt av planten hamp, hvor marihuana og hasj er vanligst
 High Times, amerikansk månedlig kulturmagasin, hvor cannabis er hovedtema
 Marihuanamarsjen, årlig politisk demonstrasjon for å oppheve totalforbudet av cannabisplanten
 NORMAL, norsk ruspolitisk organisasjon for legalisering av cannabis i Norge

Referanser

Eksterne lenker 
 

Cannabis
Cannabisaktivisme
Rusmiddelpolitikk
Motkultur
Verdensdager
Dager i april